आतंकी हमले की आशंका के बाद NIA-NSG जांच के लिए पहुंची, गृह मंत्रालय ने मांगी रिपोर्ट
Amritsar Bomb Blast Video Update: पंजाब के अमृतसर में स्वर्ण मंदिर के पास हैरिटेज मार्ग पर 32 घंटों में दो धमाकों के बाद अब नेशनल इन्वेस्टिगेशन एजेंसी (NIA) और नेशनल सिक्योरिटी गार्ड (NSG) ने जांच शुरू कर
पंजाब के अमृतसर में स्वर्ण मंदिर के पास हेरिटेज मार्ग पर 32 घंटों में दो धमाकों के बाद अब नेशनल इन्वेस्टिगेशन एजेंसी (NIA) और नेशनल सिक्योरिटी गार्ड (NSG) ने जांच शुरू कर दी है। देर रात NIA की टीम के बाद मंगलवार सुबह NSG की टीम भी हेरिटेज मार्ग पहुंची।
NSG टीम घटना स्थल पर सीन रीक्रिएट करने के साथ पूरे एरिया का मुआयना कर रही है। इससे पहले NIA की टीम ने भी घटना स्थल पर सीन रीक्रिएट किया था। वहीं इस मामले में मिनिस्ट्री ऑफ होम अफेयर्स (MHA) भी सख्त कदम उठाने के मूड में हैं। MHA ने पंजाब डीजीपी ​​​​​से पूरे मामले की रिपोर्ट तलब कर ली है। जिसे डीजीपी को आज शाम तक भेजना है।
हैरिटेज मार्ग पर हुए ब्लास्ट मामले में पुलिस अभी तक कारणों तक नहीं पहुंच पाई है। पुलिस इस मामले को आतंकी हमले, शरारत या पर्सनल कारण तीनों तथ्यों को ध्यान में रख जांच कर रही है। लेकिन NIA और NSG की एंट्री से आतंकी मॉड्यूल के होने की संभावना अधिक बढ़ गई है। हालांकि NIA और NSG की टीम ने मीडिया से बातचीत करने से मना कर दिया है।
पंजाब पुलिस केंद्रीय एजेंसियों के साथ मिल जांच कर रही​​​​​​​ 
डीजीपी गौरव यादव ने कहा कि फोरेंसिक जांच के बाद ही बम के बारे में कुछ कहा जा सकता है। पंजाब पुलिस केंद्रीय एजेंसियों NSG, NIA और FSL के साथ मिलकर इस मामले की जांच में जुटी हुई है।
NIA और NSG की टीम के जांच करते के फोटो:-
फोरेंसिक टीम के साथ NIA की मुलाकात
NIA की टीम ने सोमवार रात हैरिटेज मार्ग पर जांच करने वाली फोरेंसिक टीम से भी मुलाकात की। फोरेंसिक टीम की तरफ से अभी तक बनाए गए नोट्स पर भी विचार किया गया। घटना स्थल पर भी NIA फोरेंसिक टीम के साथ ही पहुंची थी। इसके बाद टीम ने जांच अधिकारियों से भी मुलाकात की है।
धमाके में IED का इस्तेमाल
पंजाब पुलिस ने स्पष्ट कर दिया है कि इस बम को फोड़ने के लिए डेटोनेटर का प्रयोग नहीं किया गया। जांच में किसी भी तरह के डेटोनेटर का इस्तेमाल नहीं हुआ। लेकिन IED के इस्तेमाल से इंकार नहीं किया जा सकता। पुलिस फिलहाल इसे हर एंगल से जांच रही है, ताकि सच सामने आ सके।
रेकी के बाद दिया गया घटना को अंजाम
इस पूरी घटना को अंजाम देने के लिए पूरी रेकी की गई है। पूरे विरासती मार्ग पर 16 कैमरे लगे हुए हैं। लेकिन उस जगह का इस्तेमाल किया गया, जो कैमरों की निगरानी में नहीं है, यानी कि ब्लैक स्पॉट।
इतना ही नहीं, पंजाब पुलिस की जांच के अनुसार बम को सारागढ़ी पार्किंग की छत से बांधा गया, ताकि बम किसी अंजान के हाथों से गिरे और लगाने वाला कौसों दूर चला जाए।
अमृतसर पुलिस भी अलर्ट पर
सोमवार को ब्लास्ट के बाद DGP गौरव यादव भी मौके पर पहुंचे थे। उन्होंने कहा कि बम को छत से लटकाया गया था, जो नीचे गिरते ही फट गया। इसके बाद अमृतसर पुलिस अलर्ट पर है। DCP लॉ एंड ऑर्डर परमिंदर सिंह भंडाल अमृतसर पुलिस की टीम के साथ हैरिटेज मार्ग पर रहे।
स्वर्ण मंदिर के आसपास की ऊंची बिल्डिंगों का रिकॉर्ड तैयार किया जा रहा है। इतना ही नहीं, ऊंची बिल्डिंगों का मुआयना भी किया गया। कुछ ऊंची बिल्डिंगों पर पुलिस जवान भी तैनात किए गए हैं। होटल मालिकों से किसी भी व्यक्ति को बिना ID प्रूफ कमरा ना देने के लिए कहा गया है।
ये खबरें भी पढ़ें:- 
स्वर्ण मंदिर के पास 2 दिन में दूसरा धमाका:पुलिस बोली- क्रूड बम था; गोल्डन टेंपल से 800 मीटर दूर पार्किंग में रखा गया था 
पंजाब के अमृतसर में गोल्डन टेंपल से 800 मीटर दूर हैरिटेज स्ट्रीट पर सोमवार सुबह 6.30 बजे धमाका हुआ। इस इलाके में 32 घंटे में यह दूसरा ब्लास्ट है। हालांकि इसमें किसी को नुकसान नहीं पहुंचा। शनिवार रात को भी यहां धमाका हुआ था, जिसमें 6 लोग जख्मी हुए थे (पढ़ें पूरी खबर)
शनिवार को हुए धमाके की CCTV फुटेज आई सामने 
शनिवार देर रात करीब 12 बजे हैरिटेज स्ट्रीट पर धमाका हुआ था। इससे सारागढ़ी पार्किंग में खिड़कियों पर लगा कांच चारों तरफ फैल गया। 5 से 6 श्रद्धालु घायल हो गए थे। इसी बीच धमाके की CCTV फुटेज सामने आ गई है। (पढ़ें पूरी खबर)